Familie, werkers kry berading ná Bonnievale-plaasaanvalTool (53) en Liezel (51) Wessels. Foto: verskaf AfriForum se Trauma-ondersteuningseenheid het vroeër dié week die plaas Kapteinsdrif buite Bonnievale besoek waar die boer Tool Wessels (53) vermoor en sy vrou, Liezel (51), gemartel is. Die eenheid het emosionele bystand en ondersteuning aan die nagenoeg 15 plaaswerkers verleen en ook ’n groepontlonting van stapel gestuur. Die werkers, veral die persoon wat eerste op Wessels se liggaam afgekom het, asook die Wessels-gesin se huishulp, is erg getraumatiseer deur die gebeure, het Johan Kloppers, trauma-ondersteuningsbeampte by AfriForum, gesê. Die Trauma-eenheid gaan ook die familie in die hospitaal besoek om emosionele bystand te verleen en sal ondersoek doen om te bepaal of daar ’n behoefte aan verdere ondersteuning bestaan – hetsy by die gemeenskap of die betrokke familie. “Dit is baie tragies wat hier gebeur het. Die feit dat die werkers baie erg getraumatiseer is ná die koelbloedige moord op Wessels en die makabere manier waarop sy vrou, Liezel, gemartel is, gaan beslis ’n letsel op dié mense laat. Dit is egter nie die enigste hartseer waarmee hulle worstel nie. “Die moontlikheid dat hulle dalk nie verder enige inkomste kan verdien nie aangesien hulle werkgewer oorlede is, plaas verdere druk op hulle. Die werklikheid is dat elke boer wat vermoor word, basies ’n besigheid is wat sy deure moet sluit,” het Kloppers gesê. Maroela Media het vroeër berig die polisie ondervra ŉ 19-jarige verdagte in verband met die moord op Wessels. “Een van die vuurwapens wat tydens die voorval gesteel is, ’n .22-geweer, is gekonfiskeer,” het lt.kol. André Traut, Wes-Kaapse polisiewoordvoerder, vroeër gesê. Die Wessels-egpaar is Dinsdagaand op hulle plaas, Kapteinsdrif, oorrompel, vermoedelik deur vier mans met klapmusse. Liezel het pas teruggekeer van ’n atletiekoefening en Tool het werkers op die dorp gaan aflaai. Die aanvallers het hulle vermoedelik op die plaas ingewag. Die egpaar en hulle dogters, Annelie (23) en haar suster, Jana (19), boer al sedert 2000 op die plaas, hoofsaaklik met druiwe, appelkose en perskes. Liezel is tydens die aanval met ’n skerp voorwerp in die bors gesteek en met kookwater op haar rug gebrand. Annelie het vanoggend gesê haar ma word steeds in die hospitaal op Worcester behandel. Liezel het tydens die aanval haar bewussyn verloor en by die bure gaan hulp soek toe sy weer bygekom het. Haar man se liggaam is ná ’n soektog ’n ent weg van die huis gevind. Hy was reeds dood. Die ander verdagtes wat in die voorval betrokke was, is nog soek.